A.

Druhy výrobkov: 1. Počítač: zariadenie, ktoré vykonáva logické operácie a spracúva údaje. Na účely tejto špecifikácie zahŕňajú počítače neprenosné i prenosné jednotky vrátane stolových počítačov, integrovaných stolových počítačov, notebookov, serverov malého rozsahu, tenkých klientov a pracovných staníc. Hoci počítače sú schopné využívať vstupné zariadenia a displeje, nevyžaduje sa, aby takéto zariadenia boli súčasťou dodávky počítača. Počítače pozostávajú minimálne z týchto častí: a) centrálny procesor (CPU) na vykonávanie operácií. Ak počítač neobsahuje CPU, zariadenie musí fungovať ako brána klienta k serveru, ktorý vykonáva činnosť počítačového CPU; b) vstupné zariadenia pre používateľov, ako napr. klávesnica, myš alebo dotykové zariadenie a c) integrovaný displej a/alebo schopnosť podporovať externý displej na výstup informácií. 2. Stolový počítač: počítač, ktorého hlavná jednotka je navrhnutá tak, aby bola uložená na trvalom mieste, často na stole alebo na podlahe. Stolové počítače nie sú určené na prenášanie a sú navrhnuté na používanie s externým displejom, klávesnicou a myšou. Stolové počítače sú určené pre široké spektrum domácich a kancelárskych aplikácií vrátane aplikácií pre predajné miesta. a) Integrovaný stolový počítač: stolový počítač, ktorého výpočtový hardvér a displej sú integrované do jedného krytu a ktorý je pripojený na elektrickú sieť so striedavým napätím prostredníctvom jediného kábla. Integrované stolové počítače majú jednu z dvoch možných foriem: 1. systém, v ktorom sú displej a počítač fyzicky spojené do jednej jednotky, alebo 2. systém balený ako jeden systém, v ktorom je displej samostatný, ale pripojený k hlavnému šasi káblom na jednosmerný prúd a počítač aj displej sú napájané z jediného zdroja. Integrované stolové počítače sú ako podskupina stolových počítačov zvyčajne určené na poskytovanie podobných funkcií ako stolové systémy. 3. Notebook: počítač navrhnutý špeciálne na prenášanie a na dlhodobú prevádzku tak s priamym pripojením k zdroju striedavého prúdu, ako aj bez neho. Notebooky majú integrovaný displej, neoddeliteľnú mechanickú klávesnicu (s fyzickými pohyblivými klávesmi) a ukazovacie zariadenie. Poznámka: Notebooky sú spravidla určené na poskytovanie podobných funkcií ako stolové počítače vrátane prevádzkovania softvéru s podobnými funkciami ako v stolových počítačoch. Na účely tejto špecifikácie notebooky zahŕňajú modely s dotykovými obrazovkami. a) Prenosný tenký klient: počítač spĺňajúci vymedzenie pojmu tenký klient, určený špeciálne na prenášanie, ktorý spĺňa aj vymedzenie pojmu notebook. Na účely tejto špecifikácie sa takéto výrobky považujú za notebooky. b) Notebook typu dva v jednom: počítač, ktorý pripomína tradičný notebook s odklápacím vekom, má však odnímateľný displej, ktorý sa po odpojení môže používať ako nezávislý tablet. Časti výrobku tvoriace klávesnicu a displej sa musia dodávať ako neoddeliteľná súčasť konfigurácie. Notebooky typu dva v jednom sa vo zvyšnej časti tejto špecifikácie považujú za notebooky, a preto sa neuvádzajú výslovne. 4. Tablet: výpočtové zariadenie určené na prenášanie, ktoré spĺňa všetky tieto kritériá: a) je vybavené integrovaným displejom s uhlopriečkou väčšou ako 6,5 palca a menšou ako 17,4 palca; b) v dodávanej konfigurácii nie je vybavené integrovanou pripojenou fyzickou klávesnicou; c) je vybavené dotykovým displejom, ktorý využíva ako primárne vstupné zariadenie (s možnosťou pripojenia klávesnice); d) je vybavené bezdrôtovým pripojením na sieť (napr. RLAN, 3G, LTE atď.) a primárne ho využíva a e) je vybavené internou batériou, ktorou je primárne napájané (pripojenie na elektrickú sieť primárne neslúži na napájanie zariadenia, ale na dobíjanie batérie). 5. Prenosný počítač typu všetko v jednom: výpočtové zariadenie určené na obmedzené prenášanie, ktoré spĺňa všetky tieto kritériá: a) je vybavené integrovaným displejom s uhlopriečkou minimálne 17,4 palca; b) v dodávanej konfigurácii nie je vybavené klávesnicou integrovanou do fyzického krytu výrobku; c) je vybavené dotykovým displejom, ktorý využíva ako primárne vstupné zariadenie (s možnosťou pripojenia klávesnice); d) je vybavené bezdrôtovým pripojením na sieť (napr. RLAN, 3G, LTE atď.) a e) je vybavené internou batériou, ale primárne je napájané prostredníctvom pripojenia na elektrickú sieť so striedavým napätím. 6. Elektronická čítačka: zariadenie určené na zobrazenie statických snímok a ich sledovanie. Pre displej, ktorý je vyrobený z bistabilných materiálov a energiu potrebuje len na zmenu zobrazenia, nie na zachovanie viditeľného zobrazenia, je charakteristický nízky obnovovací kmitočet. 7. Server malého rozsahu: počítač, ktorý spravidla využíva súčasti stolového počítača vo formáte stolového počítača, ale v prvom rade slúži ako hostiteľský počítač na ukladanie dát pre ostatné počítače. Servery malého rozsahu sú určené na plnenie funkcií ako poskytovanie služieb sieťovej infraštruktúry (napr. archivácia) a hosťovanie údajov alebo médií. Tieto výrobky nie sú primárne určené na spracovanie informácií pre ďalšie systémy ani na prevádzkovanie webových serverov. Server malého rozsahu má tieto vlastnosti: a) je navrhnutý vo forme stojanu, veže alebo v inom formáte podobnom formátu stolových počítačov tak, aby boli kompletné spracovanie údajov, ich ukladanie a všetky sieťové rozhrania obsiahnuté v jednej skrini alebo výrobku; b) je určený na nepretržité fungovanie 24 hodín denne 7 dní v týždni s minimálnymi neplánovanými prestojmi (rádovo v hodinách za rok); c) je schopný simultánnej prevádzky v prostredí viacerých používateľov, pričom slúži viacerým používateľom prostredníctvom klientských jednotiek pripojených do siete a d) je navrhnutý na prevádzku s operačným systémom uznávaným v odvetví pre aplikácie pre domácnosti alebo serverové aplikácie nižšej triedy (napr. Windows Home Server, Mac OS X Server, Linux, UNIX, Solaris). 8. Tenký klient: nezávisle napájaný počítač, ktorý na získanie základnej funkčnosti využíva pripojenie k vzdialeným výpočtovým zdrojom (napr. počítačový server, vzdialená pracovná stanica). Hlavné výpočtové funkcie (napr. spúšťanie programov, ukladanie dát, interakcia s ďalšími internetovými zdrojmi) zabezpečujú vzdialené výpočtové zdroje. Tenké klienty, na ktoré sa vzťahuje táto špecifikácia, sú: 1. iba zariadenia bez zabudovaných rotačných pamäťových médií a sú 2. určené na použitie na trvalom mieste (napr. na stole) a nie na prenášanie. a) Integrovaný tenký klient: tenký klient, ktorého výpočtový hardvér aj displej sa pripájajú na elektrickú sieť so striedavým napätím prostredníctvom jediného kábla. Integrované tenké klienty majú jednu z dvoch možných foriem: 1. systém, v ktorom sú displej a počítač fyzicky spojené do jednej jednotky alebo 2. systém balený ako jeden systém, v ktorom je displej samostatný, ale pripojený k hlavnému šasi káblom na jednosmerný prúd a počítač aj displej sú napájané z jediného zdroja. Integrované tenké klienty sú ako podskupina tenkých klientov zvyčajne určené na poskytovanie podobných funkcií ako systémy typu tenký klient. b) Ultratenký klient: počítač, ktorý má menej lokálnych zdrojov ako štandardný tenký klient a ktorý posiela nespracovaný vstupný signál z myši a klávesnice do vzdialeného výpočtového zdroja a prijíma z neho nespracovaný videosignál. Ultratenké klienty sa nemôžu prepájať súčasne s viacerými zariadeniami, ani sa na nich nemôžu vzdialene spúšťať aplikácie v oknách vzhľadom to, že zariadenie neobsahuje klientský operačný systém zistiteľný používateľom (nachádza sa pod úrovňou firmvéru a je pre používateľa neprístupný). 9. Pracovná stanica: vysokovýkonný počítač pre jedného používateľa spravidla používaný na prácu s grafikou, CAD, vývoj softvéru, finančné a vedecké aplikácie ako aj na ďalšie výpočtovo náročné úlohy. Pracovné stanice, na ktoré sa vzťahuje táto špecifikácia: a) sa uvádzajú na trh ako pracovné stanice, b) vyznačujú sa stredným časom medzi poruchami (mean time between failures, MTBF) aspoň 15 000 hodín (na základe Bellcore TR-NWT-000332, 6. vydanie, 12/97 alebo údajov zozbieraných v teréne) a c) podporujú funkciu samoopravného kódu (error-correcting code, ECC) a/alebo vyrovnávaciu pamäť. Okrem toho pracovná stanica spĺňa najmenej tri z týchto kritérií: a) poskytuje dodatočné napájanie pre náročnú grafiku (napr. doplnkové napájanie typu PCI-E 6-pin 12 V); b) má na základnej doske okrem slotu alebo slotov pre grafickú kartu a/alebo podpory zbernice PCI-X aj zbernicu rýchlejšiu ako 4 × PCI-E; c) nepodporuje grafiku s rovnomerným prístupom k pamäti (Uniform Memory Access, UMA); d) má päť alebo viac slotov PCI, PCI-E alebo PCI-X; e) poskytuje multiprocesorovú podporu pre 2 alebo viac procesorov (musí podporovať fyzicky oddelené procesorové balíky/sokety, t. j. túto požiadavku nie je možné splniť podporou jediného viacjadrového procesora) a/alebo f) má osvedčenie o súlade výrobku aspoň od dvoch nezávislých výrobcov softvéru; udeľovanie takéhoto osvedčenia môže ešte len prebiehať, ale musí sa dokončiť do 3 mesiacov od overenia súladu.